Hvis ingen har noe å innvende, vil jeg etterkomme anmodningen.
Fungerende president vil anmode sekretæren for det forrige odelsting, Anita Apelthun Sæle, om midlertidig å fungere som sekretær.
Odelstinget skal foreta valg av presidenter og sekretærer. Ifølge vanlig praksis skal valg av president og visepresident foregå ved skriftlig votering. Vi følger forretningsordenens § 4 siste ledd, som ble referert under Stortingets konstituering. Fungerende president ber om forslag til Odelstingets president.
Jeg foreslår Gunnar Skaug.
Gunnar Skaug er foreslått valgt til Odelstingets president. Andre forslag foreligger ikke. Det foretas skriftlig votering. Valget hadde dette resultat: Til president ble valgt Gunnar Skaug med 116 stemmer. For en ikke foreslått kandidat ble det avgitt 1 stemme. 3 stemmesedler var blanke.
Presidenten ber om forslag til visepresident i Odelstinget.
Jeg vil foreslå Jorunn Ringstad.
Jorunn Ringstad er foreslått som Odelstingets visepresident. Andre forslag foreligger ikke. Det foretas skriftlig votering. Valget hadde dette resultat: Til visepresident ble valgt Jorunn Ringstad med 116 stemmer. 1 stemme ble avgitt for en ikke foreslått kandidat. 5 stemmesedler var blanke.
Det skal så velges sekretær. Presidenten ber om forslag.
Jeg tillater meg å foreslå Anita Apelthun Sæle.
Anita Apelthun Sæle er foreslått som Odelstingets sekretær. Andre forslag foreligger ikke. Det voteres på vanlig måte.
Det skal så velges visesekretær. Presidenten ber om forslag.
Jeg foreslår Olav Gunnar Ballo.
Olav Gunnar Ballo er foreslått som Odelstingets visesekretær. Andre forslag foreligger ikke. Det voteres på vanlig måte.
Det skal så velges første og annen varapresident. Presidenten ber om forslag til første varapresident.
Jeg foreslår Eirin Faldet.
Eirin Faldet er foreslått som første varapresident. Andre forslag foreligger ikke. Det voteres på vanlig måte.
Presidenten ber om forslag til annen varapresident.
Jeg foreslår Morten Lund.
Morten Lund er foreslått som annen varapresident. Andre forslag foreligger ikke. Det voteres på vanlig måte.
Det skal så velges varasekretær. Presidenten ber om forslag.
Jeg foreslår Sigvald Oppebøen Hansen.
Sigvald Oppebøen Hansen er foreslått som varasekretær. Andre forslag foreligger ikke. Det voteres på vanlig måte.
Dermed har Odelstinget konstituert seg, og det vil bli sendt melding om dette til Stortinget og Lagtinget.